
f) . 
ZA Wever- Omes 


ROME MINISTER 


DI LECHI MATERNO 


Siman Mundial di Lechi Materno anualmente ta wordo celebra 
durante e prome siman di augustus. Mundialmente, desde 
1992, e siman aki ta wordo dedica na e conscientisacion di e 
importancia y necesidad pa cria baby na pecho. Siman Mundial 
di Lechi Materno ta cuminsa dia 1 di augustus y ta termina dia 
7 di augustus na unda cu e meta ta pa mustra tur beneficio y e 
importancia di duna baby pecho durante e prome lunanan y e 
impacto cu esaki tin riba nutricion y salud di e baby. 


Lechi di pecho ta wordo reconoci como e miho fuente di nutricion 
pa crecemento y desaroyo sano di un mucha den por lo menos 
su prome 6 luna di bida. Lech'i pecho ta yuda protehe e mucha 
di hopi infeccion y malesa y tambe ta fortalece su sistema 
inmunologico. Lechi materno ta provee tur energia necesario 
tambe cu e baby tin mester. Por menciona tambe cu criando e 


recien naci na pecho ta kita un gasto grandi na lechi di formula. 


Tambe, Lech' pecho ta parti di e Metanan di Desaroyo 
Sostenbel #3 (SDG.s #3) pa crea conscientisacion na un 
mundo mas saludabel, prospero y sostenibel. 


“Mi ta uni mi mes na e conscientisacion di Siman Mundial di 
Lechi Materno. Lechi materno ta contribui na e salud di e baby 
pero tambe di e mama. Importante ta tambe e laso afectivo entre 
e mama y e baby ya den e prome minuutnan di su nacemento. 
E beneficionan di duna pecho ta grandi pa crecemento di e 
baby. Mi ta encurasha tur mama y futuro mamanan, mientras 


nan salud ta permiti, pa nan duna pecho na nan recien naci”, 
Prome Minister Evelyn Wever-Croes a expresa. 

Prome Minister Evelyn Wever-Croes: 


Ga epa y EM EYTEDIND 


“Ohala cu pronto boso por termina boso estudio y bin bek Aruba y 


yuda nos sigui desaroya nos economia” 


Un otro aña escolar ta tras di lomba y na e momentonan aki, 
studiantenan cu a caba scol aki na Aruba ta preparando pa bay 
sigui nan estudio den exterior. Momentonan cu hopi emocion 
tanto pa e studiante pero sigur tambe pa e famia. Ya caba 
e prome grupo di studiante a yega Hulanda y a wordo ricibi 
pa Minister Plenipotenciario mr. Ady Thijsen y director a.i. di 
Arubahuis drs. Glenda Hernandez. Tambe tawata presente 
representantenan di Departamento di Enseñansa di Arubahuis, 
studiementor y miembronan di e Plaatselijke Opvangcommissie 
(POC). 


Tilburg 
: Eindhoven : 


Prome Minister Evelyn Wever-Croes ta desea tur studiante cu 
a bay y ta bayendeo exterior pa sigui nan estudio, exito den 
e caminda cu nan a scoge pa un futuro briyante nan dilanti. 
“Mi ta desea tur studiante cu a bay y ta bayendo exterior 
den e proximo dianan pa sigui nan estudio, hopi exito. Mi ta 
encurasha cada un di boso pa boso nunca lubida cu unda cu 
boso bay, boso ta un embahador di Aruba. Semper laga atras 
un bon impression di Aruba. Tene cuenta cu no ta tur ora cos 
ta bay manera planifica. Pero semper keda enfoca riba boso 
meta y keda semper positivo, irespecto kico pasa. Percura pa 
boso logra locual boso a bay haci den exterior. Ohala cu pronto 
boso por termina boso estudio y bin bek Aruba y yuda nos sigui 
desaroya nos economia. Hopi exito den boso estudio y cu Dios 
bendiciona boso”. 


Na mayornan, Prome Minister a encurasha, pa nan ta fuerte 
den e fase aki cu nan yiu ta encamina den nan bida. “Esaki ta 
e momentonan talves mas duro cu sigur bida no ta prepara 
ningun mayor p'e. pero esaki ta e momento cu nos mester habri 
nos brasanan, habri hala y laga nos yiunan bay pa nan sofio, 
biba riba nan mes den un pais strafio. Sinembargo, nos mester 
confia cu e fundeshi di norma y balornan cu nos a duna nan, lo 
guia nan pa nan tuma e miho desicionnan ora nan ta riba nan 
mes den exterior. Hopi forsa y ban permiti nos hobennan pa 
nan ta riba nan mes y desaroya nan mes”. 

CZE / Yoduro 


MINISTER 


Minister Maduro di Finansa ta informa: 


MINISTER XIOMARA MADURO TA PRESENTA 
OTRO PROGRAMA INFORMATIVO 
‘DIGITALISACION Y SCLAVITUD” DEN CUADRO DI 
CONSCIENTISACION DI SCLAVITUD NA ARUBA 


Minister Xiomara Maduro ta continua cu e 
serie di programa informativo den cuadro di 
conscientisacion di sclavitud na Aruba. E biaha 
aki e programa ta tocante di Digitalisacion y 
Sclavitud. 


Deneprogramaakisr. Peter Scholing, investigado 
na Biblioteca Nacional Aruba y sr. Edric Croes, 
hefe di conservacion y preservacion di archivo 
na Archivo Nacional Aruba ta brinda informacion 
tocante coleccion.aw. E dos profesionalnan 
ta elabora riba e importancia di digitalisacion 
di archivonan en especial durante di e tempo 
colonial pa preserva historia di sclavitud na 
Aruba. 


Minister di Cultura ta invita pueblo henter pa 
sintonisa Telearuba dialuna dia 31 di juli pa 
7'or di anochi y Diario TV riba diamars dia 1 
di augustus pa 8'or di anochi pa wak un otro 
programa interesante ‘Digitalisacion y Sclavitud'”. 


A DUNA 165 PERMISO 


PA 

MINISTER 


NEGOSHI NOBO DEN 


SEGUNDO KWARTAAL 2023 


Pa cuminsa un negoshi of haci cambio den e permiso pa negoshi 
segun ley, mester haci un peticion pa permiso di negoshi via e 
website di Departamento di Asuntonan Economico, Comercio 
y Industria (DEACI) y ta cai bow di responsabilidad di Minister 
di Asuntonan Economico. 


Den e periodo di april 2023 te cu juni 2023 a ricibi 493 diferente 
tipo di peticion. Di e 493 peticion ricibi, 254 peticion a wordo 
trata y e permiso relevante otorga, 121 peticion ta den tramite, 
112 peticion no por a wordo trata pa falta di documento of pago 
y 6 peticion a wordo deponi pa falta di interes di cliente of 
permiso ya a wordo otorga. 


Di e 254 peticion ricibi y e permiso relevante otroga, 165 ta y 
peticion pa permiso nobo den e periodo di april 2023 te cu juni 
2023. Di e 165 permiso di negoshi nobo otorga, 34 tawata pa 
e eenmanszaak, 20 pa filiaal, 8 pa N.V., 101 pa VBA y 2 pa un 
vvennoot di un VOF. E tipo di actividad comercial pa cual mas 
permiso nobo a wordo otorga ta “Koffiehuis- restaurant, take- 
aways en andere eetgelegenheden.” 


Pa loke ta trata otro tipo di peticionnan pa permiso manera 
entre otro overplaatsing, wijzging aard y intrekking, DEACI a 
procesa 89 peticion y e permiso relevante otorga den e periodo 
di april 2023 te cu juni 2023. 


Na oktober 2022 Minister Geoffrey Wever a introduci e 
vestigingsbeleid nobo, cu entre otro e meta pa ‘speed up e 
proceso di otorgacion di permiso door di elimina diferente 
rekisito, digitalisa ful e sistema di peticion di permiso y stimula 
e ‘promising sectors’, inversion den centro di Oranjestad y San 
Nicolas etc. Meta di e vestigingsbeleid nobo ta tambe pa emiti 
permiso den un periodo di dos siman. 


Minister Geoffrey Wever ta gradici DEACI pa percura cu e 
permisonan pa negoshi wordo emiti na forma eficiente y lihe y 
tambe pa compila na un forma continuo tur informacion riba e 
proceso di permiso pa negoshi. 


Tur informacion riba e proceso pa permiso di negoshi ta 
disponibel riba e website www.deaci.aw 

RICIBI SUBSIDIK 


Edy Cres 


MINISTER 


Siman pasa diahuebs, Minister di Ensefiansa y Deporte Endy 
Croes a duna splicacion tocante e muchanan cu ta pidi placa 
riba caya pa recauda fondo pa competencia deportivo. Minister 
Endy Croes a expresa cu esaki ta crea un impresion cu e 
clubnan deportivo no ta haya placa di subsidio, cual no ta e 
caso. Fundacion Lotto pa Deporte (FLPD) ta transferi 3.7 miyon 
florin pa Stichting Sportsubsidie Aruba (SSA) anualmente. Bou 
di SSA tin 24 federacion deportivo afilia. 


Cada federacion deportivo mester entrega tur 31 di october 
nan plan pa e afia siguiente, unda nan ta describi, entre otro, 
cuanto competencia nan tin durante e afia. Minister Endy 
Croes a indica cu cada federacion deportivo tin diferente club 
y ta sefiala cu e comunicacion entre e federacion- y clubnan 
deportivo mester ta mas estrecho. Cada federacion deportivo 
ta ricibi un suma pa afia, cual nan tin cu reparti pa nan 
miembronan. Con e federacionnan deportivo ta parti e subsidio 
pa nan miembronan, ta keda na cada federacion. Tambe cada 


club por haci peticion specificamente pa nan club a traves di 
nan federacion deportivo. 


Pues pa e motibo aki, ta importante pa tin un miho comunicacion 
entre e federacion- clubnan deportivo. Ademas di esaki, tin club 
deportivo cu despues di entrega nan plan, ta dicidi di participa 
den un otro campeonato cu no ta hinca den e plan. Pues, esaki 
ta haci cu e clubnan deportivo ta sali riba caya pidi placa pa 
recauda fondo. Minister Endy Croes a señala cu esaki tambe 
tin su preocupacion, mirando cu e muchanan ta para oranan 
largo den solo. Finalmente, e mandatario di Deporte a indica 
cu awo cu a haya un miho contracto cu FLPD y Canada, lo 
aumenta e subsidio pa e federacionnan deportivo. E suma cu 
cada federacion deportivo ta haya ta depende di con activo 
nan ta, di nan plan y kico ta e peticionnan cu nan a trece dilanti. 
Ningun federacion deportivo ta keda sin ricibi subsidio, si nan 
entrega e Jaarrekening debidamente. 

Minister Endy Croes: 


A HACI UN “RECAP” COMPLETO RIBA E 
SPEELPLAATS DI COLEGIO LAURA WERNET PASKEL 


Aña pasa na november durante tratamento di presupuesto di 
Gobierno di Aruba a bin cu cambio pa fondo. A aloca fondo 
pa asfalt pa e scolnan den necesidad. Den vakantie Dienst 
Openbare Werken Aruba (DOW) a inicia cu diferente trabou 
na scol basico Colegio Laura Wernet Paskel na Santa Cruz. 
E speelplaats di scol tabata den mal condicion, unda cu e 
muchanan cada bes tabata herida na curpa momento cu nan 
cay. 


E siman aki DOW a drecha ful e speelplaats y pone asfalt nobo 
riba e speelplaats di scol, unda cu e alumnonan por cana y 
hunga awo sin ningun problema. Aña pasa, momento cu a haci 
e cambionan den presupuesto, tabatin varios parlamentario 
y politico cu no tabata di acuerdo y a critica e echo di aloca 
fondo pa pone asfalt pa e scolnan, pero esaki tabata necesario 
mirando e condicion di cierto scol. Minister Endy Croes ta gradici 
DOW pa e trabou cu nan ta haciendo y ta felicita Colegio Laura 
Wernet Paskel cu nan speelplaats completamente renoba. 


GOBIERNO DI ARUBA A YUDA ARUBA BABE RUTH 
BASEBALL & CAL RIPKEN LEAGUE PA CUMPLI CU 
NAN SONO PA REPRESENTA ARUBA NA WORLD 

SERIES NA BRANSON, MISSOURI 


Diabierna ultimo, a drenta un peticion na Minister 
di Enseñansa y Deporte Endy Croes di Sr. Eldwin 
Geerman di Aruba Babe Ruth Baseball 8 Cal 
Ripken League pa un sponsorship di 43 mil florin È 
pa yuda nan ekipo di baseball, Aruba Babe Ruth {Hì 
Baseball & Cal Ripken League U12 pa representa È 
Aruba den 2023 Cal Ripken Major/70 World Series 
na Missouri. Aruba a titula campeon den Babe Ruth 
2023 Caribbean Championships U12 na Bahamas 
y a cualifica pa representa Caribe den World | 
Series 2023. Mesora Minister Endy Croes a actua | 
y move pa por yuda y contra tur regla mester bisa | 
cu a logra contribui cu 15 mil florin pa por yuda e 
ekipo aki participa den e torneo cu lo tuma luga na 
Ballparks of America di 2 pa 12 di augustus 2023. 


Tabata siman pasa durante Conferencia di| = = 
Prensa di Gobierno di Aruba cu Minister Endy ===" 
Croes a splica bon cla cu pa bo haya subsidio di 

Stichting Sportsubsidie Aruba (SSA), bo mester ta afilia na un 
federeacion deportivo y e federacion mester presenta nan plan 
di cada aña y cumpli cu nan Jaarrekening debidamente. Asina 
mes cu e torneo aki no tabata inclui den e plan anual cu e 
federacion a entrega na october di aña 2022, Minister Endy 


Croes a chan tuoi tabata na su alcance pa yuda e ekipo di 
baseball den corto tempo pa cumpli cu nan sofio. Un danki 
sigur na Fundacion Lotto pa Deporte, SSA, Gobierno di Aruba 
y Pueblo di Aruba pa contribui den esaki. Deseando nos hoben 
basebolistanan tur clase di exito den nan participacion den 
2023 Cal Ripken Major/70 World Series na Missouri. 

MINISTER ENDY CROES A DIALOGA CU DOW 
TOCANTE DIFERENTE PROYECTO DI ASFALT NA 
SCOL Y PALO MARGA 


Recientemente, Minister di Enseñansa y Deporte a reuni cu 
Sr. Marlon Croes y Sra. Zuraima Delle di Dienst Openbare 
Werken (DOW) pa trata diferente proyecto importante. Durante 
e reunion a dialoga brevemente di proyecto cu tin pa Sint 
Aloysius School y Colegio Laura Wernet-Paskel. Afia pasa na 
november durante tratamento di presupuesto di Gobierno di 
Aruba a bin cu cambio pa fondo. A aloca fondo pa asfalt pa e 
scolnan den necesidad. 


Den vakantie Dienst Openbare Werken Aruba (DOW) a inicia 
cu diferente trabou, entre otro, na scol basico Colegio Laura 
Wernet Paskel na Santa Cruz, unda cu speelplaats di scol 
tabata den mal condicion, caminda cu cu e muchanan cada 
bes tabata herida na curpa momento cu nan cay. E siman 
aki DOW a drecha ful e speelplaats y pone asfalt nobo riba 
e speelplaats di scol. Despues di esaki, DOW lo sigui dilanti 
di Colegio Felipe B. Tromp, unda cu e parkeersplaats lo haya 
asfalt y despues di esaki lo finalisa cu e trabounan di Sint 
Aloysius. Manera ta conoci, Sint Aloysius ta den e fase final 
di renobacion. Ta planifica pa renoba e speelplaats completo 
di e scol prome cu e team di Sint Aloysius por muda den nan 
edificio completamente renoba pa afia escolar 2023-2024. 


Fuera di esaki, a dialoga tocante e pista di Palo Marga 
International Raceway. Nan a reuni cu Sr. Kurt Johnson di 
Total Venue Concepts, un profesional den e preparacion di 
pista di “drag racing” na Merca cu a traha un rapport final di 
e pista di Palo Marga. Tambe, tabata tin varios reunion previo 
cu Arubaanse Wegenbouw, kende finalmente a presenta tres 
(3) diferente oferta na DOW basa riba e rapport di Sr. Kurt 
Johnson. E ofertanan ta basa riba un asfalt hopi special, esta 
Race Quality Asphalt, cual ta un mix special proponi pa Sr. 
Kurt Johnson. Pues, durante e reunion a alinia diferente idea 
pa pone fondo disponibel pa “recap” e pista di Palo Marga. Lo 
pone un “recap” cu un “race quality asphalt mix”, cual ta un 
mix special pa e pista di careda. Actualmente, ta cuadrando 
cu tur partner pa trece un machine di exterior pa por realisa e 
trabou aki. Tambe, lo tin un experto di Hulanda cu Arubaanse 
Wegenbouw Maatschappij y DOW lo trece pa hunto por pone 
un pista di calidad y acredita pa e proximo 15 afianan. 


Tur esaki ta den planificacion. Lo tin un otro reunion den e 
luna di augustus di e afia aki cu tur stakeholders pa entrega 
un plan final pa asina cuminsa cu construccion otro afia na 
januari. Minister Endy Croes ta hopi contento con e proceso 
ta canando. Unabes cu tin mas adelanto di e proyecto aki, lo 
trece e desaroyonan di e pista di Palo Marga pa Pueblo di 
Aruba. 

PROME GRUPO DI STUDIANTENAN 
A YEGA HULANDA 


LLH 


psan 


Cu vuelo 765 di KLM a yega awe 30 di juli e prome grupo di 
studiante Arubano pa sigi un estudio avansa na nivel di HBO 
of Universidad na Hulanda. Un total di 24 studiante a yega y 
lo bai studia na e ciudadnan di Tilburg y Eindhoven. Diaranzon 
2 di augustus e di dos grupo y tambe esun mas grandi lo bin 
Hulanda. 


Na Schiphol e studiantenan mescos cu tur aña a wordo saluda 
pa Minister Plenipotenciario mr. Ady Thijsen y director a.i. di 
Arubahuis drs. Glenda Hernandez. Un biaha mas tabata tin un 
delegacion consistiendo di functionarionan di Departamento 
di Enseñansa di Arubahuis, studiementor y miembronan di e 
POC (Plaatselijke Opvangcommissie) presente den sala di 
yegada di Schiphol. 


RIOT | 
f i è f i WT 

Mester bisa cu e grupo di studiante a sali basta liher cu nan U BO Al 

~ T € 


“n 

maleta. Akinan na un forma bon coordina y organisa a haya n= 
instruccion di personal di Arubahuis, mentor y miembronan 
di e POC con pa cana y unda nan mester a para den grupo 
pa warda nan turno pa bai na e bus cu lo hiba nan Tilburg of 
Eindhoven. 
Na Schiphol tabata tin un camara man di e programa Leu foi Cas 
pa graba e yegada y haci algun entrevista cu e studiantenan. 
Roy Kelly di e website Arubiano.eu tambe a saca potret di e 
studiantenan. 


Mayan e grupo di studiantenan aki lo cuminsa cu e programa 
di “opvang” obligatorio, cual lo dura entre tres dia y un siman. 
Durante e dianan aki e studiantenan nobo lo haya e guia 
nesesario den nan ciudad unda pa sigur cuater afia of mas 
nan lo biba y studia. 

E prome afia e studiante ta ricibi guia di e studiementor, pero 
pa e resto di su estudio e ta cai bou di Arubahuis. 


Riba e Facebook pagina di Arubahuis y Onderwijszaken lo tin 
potretnan di e yegada di e grupo di studiantenan. 

MINISTER THIJSEN INVITADO SPECIAL NA 
ZOMERCARNANA DI ROTTERDAM 


Nh 


E 


Minister Plenipotenciario mr. Ady Thijsen y esposa Yshel 
Thijsen-Rasmijn a presencia den stadhuis un recepcion na 
ocacion di e Zomercarnaval di Rotterdam. 


Den e Burgerzaal di e stadhuis e invitadonan a wordo ricibi 
pa burgemeester suplente Tim Versnel. Sr. Versnel den su 
discurso a bisa cu e evento di Zomercarnaval na Rotterdam 
a bira asina grandi cu e ta surpasa e ciudad di Rotterdam y 
cu for di tur skina di Hulanda ta bin bishitante pa mira y goza 
di e Zomercarnaval. Tambe sr. Versnel a bolde remarca cu 
Zomercarnaval di Rotterdam ta riba e lista di herencianan 
cultural di Unesco. Tambe e burgemeester suplente a bisa cu 
pa prome biaha e aña aki tin un grupo di carnaval di Gemeente 
Rotterdam den e parada y asina mustra e compromiso cu 
Rotterdam tin cu e evento aki. E edicion aki di e Zomercarnaval 
tambe ta marca un punto final di presidencia di Karel Willem 
pa cu Stichting Zomercarnaval. Willems pa 40 aña tabata 
envolvi cu e organisacion di e Zomercarnaval di Rotterdam. 


Na October benidero lo tuma lugar e despedida oficial di Karel 
Willems como presidente di Stichting Zomercarnaval. 


Despues di e parti oficial e invitadonan a wordo invita pa bai 
para dilanti stadhuis pa complementa y disfruta di e parada cu e 
aña aki a conta cu participacion di 40 grupo. Un zomercarnaval 
2023 unda Aruba a sobresali, pa e motibo cu e Reina di 
Zomercarnaval 2023 ta e Arubiana Sharicia Hasham y e King 
di Zomercarnaval ta e Arubiano Orwin Gomes. Nan dos como 
Arubiano orguyoso tabata tin e honor di habri e parada. Tambe 
den e parada nos por a mira e conocido cantante di Calypso y 
Roadmarch di Aruba Claudius Philips. 

E zomercarnaval a cuminsa na 1982 na Utrecht. Despues di 
dos aña e evento a move pa Rotterdam y desde e tempo ey 
e crece bira un di e eventonan den aire liber mas grandi di 
Rotterdam. 

DIMP: 
BBO NA FRONTERA TA DRENTA NA VIGOR DIA 
1 DI AUGUSTUS 2023 


E ta conta pa tur persona of compania cu ta importa producto 


Diamars, dia 1 di augustus 2023 BBO na frontera ta drenta na 
vigor y ta encera cu lo bay cuminsa cobra BBO, BAVP y BAZV 
na momento cu ta importa producto na Aruba. BBO na frontera 
no ta un concepto nobo, sinembargo a haci algun cambio den 
e diseño di e leynan existente di BBO/BAVP y BAZV. 

Tanto Departamento di Impuesto (DIMP) como Departamento 
di Aduana (DAA) ta envolvi cu e ehecucion di e cambio di ley 
aki y ta traha den colaboracion estrecho cu otro pa asina por 
percura pa un bon supervision y ehecucion di e ley. 

Ta importante pa comunidad en general, specialmente 
e comerciantenan, ta na altura di e cambionan di ley y e 
procesonan nobo cu esakinan ta trece cu ne. 


Pa motibonan practico siguientemente ta menciona BBO, pero 
esaki ta encera e 3 tiponan di impuesto esta: BBO, BAVP y 
BAZV. 


Kico ta BBO na frontera y ki momento mester pag'e? 

Di acuerdo cu e cambio di ley, tin 2 momento cu mester paga 
BBO: 

i: Na momento cu ta importa producto na Aruba. 

2, Na momento cu un comerciante bende su producto of 
servicio na Aruba den cuadro di su negoshi. 

Esakinan ta e dos “belastbare feiten” cu e ley di BBO conoce 
di awor padilanti. E prome punto ta e parti nobo cu a bin den e 
ley y esey ta loke nos ta yama cobransa di “BBO na frontera”. 
Kico ta e tarifa di BBO? 

Manera conoci, entrante 1 di januari 2023 e tarifa combina di 
BBO/BAVP y BAZV ta total 7%. E reparticion di e tarifanan di 
BBO/BAVP y BAZV ta como lo siguiente: 

- BBO: 2,5% 

- BAVP: 1,5% 

- BAZV: 3% 


Ken ta paga BBO na frontera? 

Manera indica, importacion di producto ta loke tambe ta 
ocasiona e cobramento di BBO entrante 1 di augustus 2023. 
Esaki ta nifica cu tur importador, sea ta comerciante of persona 
priva, lo bay paga BBO na frontera na momento cu nan importa 
producto na Aruba. 

Departamento di Aduana lo cobra e importador invoerrechten 
y/of accijns hunto cu BBO. E base pa cobra invoerrechten y 
accijns ta e “douanewaarde”. E mesun base aki ta conta tambe 
pa BBO na momento di importacion. Si e douanewaarde di un 
producto ta Afl. 2.500, aduana lo cobra 7% di 2.500 = Afl. 175 
na BBO. Ta bon pa remarca cu e calculacion di douanewaarde 
a keda igual, pues no a conoce niun cambio. 

Si acaso aduana haci coreccion di e douanewaarde despues, 
esaki lo tin consecuencia tambe pa e BBO na frontera. Si 
un importador tin un situacion particular, por ehempel e tin 
dispensacion di invoerrechten, e ora e no ta paga invoerrechten 
y ni BBO na frontera. Departamento di Aduana lo bay brinda 
mas informacion riba e topiconan di aduana. 


Derecho di deduccion 
Un comerciante cu paga BBO na frontera tin e derecho di 
deduci esaki ora e haci su declaracion di BBO na Departamento 
di Impuesto. Esaki ta algo nobo den e ley di BBO. E derecho 
di deduccion ta conta pa tur producto comercial - yama 
“handelsgoederen” - cu e comerciante a importa. Un producto 
comercial ta un producto cu tin como destinacion pa wordo 
rebendi na cliente. 

Personanan priva no ta haci declaracion di BBO. Pues, e 
derecho di deduccion no ta conta pa nan. 


Ehempel: 

Un supermercado ta importa e.o. blek'i bonchi pa bende na su 
clientenan. E supermercado ta importa tambe un freezer pa 
warda cuminda den su tienda. E BBO cu e supermercado a paga 
na frontera riba e blekinan di bonchi ta deducibel. Sinembargo, 
e BBO riba e freezer no ta deducibel den e declaracion di BBO, 
debi cu e freezer no ta bay wordo bendi na cliente y lo sirbi pa 
propio uzo di e compania. 


Registra compania 

Comerciantenan cu no ta registra na Departamento di Impuesto 
mester registra nan compania na e departamento pa por deduci 
e BBO cu nan a paga na frontera. Comerciantenan chikito cu 
awor no ta paga BBO door cu nan tin un volumen di benta bou di 
Afl. 50.000 pa aña, boluntariamente por opta pa wordo registra 
pa BBO y asina haya e derecho di deduccion di BBO ora di 
importa producto comercial. Ora cu registra un comerciante 
chikito pa BBO, e tin e deber di entrega e declaracion di BBO 
mensualmente mescos cu tur otro comerciante. Comerciante 
chikito cu a pidi pa wordo registra pa BBO, no por pidi pa 
revoca su mes decision, pasobra e ta desea di stop di declara 
y paga BBO. Departamento di Impuesto no ta bay cambia 
esaki. Unabes registra, e comerciante chikito lo keda registra 
pa BBO. 

Pa registra compania, Departamento di Impuesto tin un 
formulario digital specialmente pa esaki. Mas informacion lo 
sigui den e dianan venidero. 


Dialuna 31 Juli 2023 


Continuacion BBO NA FRONTERA TA DRENTA NA VIGOR DIA 1 DI AUGUSTUS 2023.... 


Transferencia di data 

Departamento di Aduana ta registra e pagonan di BBO paga 
na frontera por medio di e sistema “Asycuda World” y lo manda 
e datonan pa Departamento di Impuesto tur fin di luna. E 
sistemanan digital di Departamento di Aduana y Departamento 
di Impuesto a wordo configura pa e transferencia di data por 
sosode automaticamente teniendo cuenta cu normanan 
di seguridad. Di e forma aki lo procesa e datonan mesora 
tambe den e declaracionnan di BBO di tur comerciante. Pa 
e motibo aki ta sumamente importante pa tur importador 
duna e persoonsnummer corecto na su broker cu tin cu haci 
declaracion na aduana den nan nomber. 

Ta importante pa menciona cu e fecha di pago na aduana ta 
determinante. Si un comerciante a importa producto den luna 
di augustus y su broker a paga aduana den luna di september, 
e comerciante ey lo mira e datonan di BBO paga na frontera 
den su declaracion di BBO di september. 


Declaracion di BBO den portal “BO impuesto” 

Di awor padilanti e declaracionnan di BBO lo ta visibel den 
e portal “BO impuesto” riba dia 2 di cada luna. Si e fecha ta 
cay den fin di siman, esaki lo bira e siguiente dia di trabou. E 
declaracion di augustus 2023 lo ta visibel den e portal “BO 
impuesto” desde dia 4 di september 2023. E ultimo dia pa 
entrega e declaracion aki ta 15 di september 2023. 


Con mester yena e declaracion di BBO? 

Den e declaracion di BBO, e comerciante lo mira e suma 
total di BBO cu el a paga na frontera, tanto di e productonan 
comercial como e productonan no-comercial. E por mira 
tambe un specificacion di e documentonan di aduana. Pues 
comerciante no tin mester di haci calculacionnan di e pagonan 
di BBO haci na frontera y yena e suma total. E datonan lo 
aparece automaticamente den e declaracion. 

Ehempel: 

Supermercado a importa bleki bonchi. Douanewaarde ta Afl. 
4.000. Supermercado a bende e blekinan di bonchi pa Afl. 
6.000. 

BBO paga na frontera riba bleki bonchi ta Afl. 280 (7% di 4.000). 


E sistema di declaracion di BBO ta: 
Vrijgestelde omzet 0,00 
Belaste omzet 6.000,00 

BBO/BAVP/BAZV 420,00 (7% di 6.000) 

Aftrek: BBO handelsgoederen 280,00 -/- (paga na aduana) 
BBO pa paga na DIMP 140,00 


Pues comerciante ta paga e mesun suma di Afl. 420, pero 
awor e ta pag'e den dos biaha: na momento di importacion y 
ora e bende e producto. E suma total di BBO paga na frontera 
ta 100% deducibel ora ta trata productonan comercial. Si e 
producto no ta un producto comercial, e comerciante mester 
haci coreccion ora e yena su declaracion di BBO. 

BBO na frontera riba producto comercial (handelsgoederen) 
ta un pago delanta y no un impuesto extra. P'esey no tin un 
motibo fiscal pa comerciante aumenta su prijs. 


Restitucion di BBO 

Por sosode cu un comerciante a importa producto comercial, 
pero no a logra bende suficiente den un luna. E ora e suma di 
BBO paga na frontera por resulta mas halto cu e volumen di 


benta di luna. 
Ehempel declaracion di BBO 
Vrijgestelde omzet 0,00 


Belaste omzet 800,00 
BBO/BAVP/BAZV 56,00 
BBO handelsgoederen 250,00 -/- (paga na aduana) 


Teruggaaf of te verrekenen 194,00 

Den e ehempel aki e comerciante tin derecho pa ricibi e 
suma di Afl. 194 bek. Inspector di impuesto lo saca un 
“Teruggaafbeschikking” pa esaki. Comerciante lo ricibi e suma 
aki dentro di un luna despues di entrega e declaracion di BBO 
di e luna concerni. 

Mester remarca cu restitucion di impuesto ta sosode conforme 
nos leynan. Esaki ta nifica cu si acaso e comerciante tin debe di 
impuesto, Ontvanger lo desconta e suma for di e debe prome. 
E resto lo wordo paga automaticamente na e comerciante via 
su banco. Si no tin debe, e comerciante ta haya ful e suma bek 
dentro di e termino stipula. 


Obhecion di BBO 

Riba BBO paga na frontera no ta posibel pa entrega obhecion 
na Departamento di Impuesto. Como cu e base di cobransa ta 
e “douanewaarde”, e ora e comerciante lo mester entrega su 
obhecion na Departamento di Aduana, si e no ta di acuerdo 
cu e douanewaarde. Ora ta trata declaracion di BBO, e 
ora comerciante por entrega obhecion contra su mesun 
declaracion na Departamento di Impuesto. Ora ta trata di un 
“Teruggaafbeschikking” no ta posibel pa bay den obhecion of 
apelacion. 


BBO ta keda deducibel como gasto di operacion 

BBO ta gasto di operacion (bedrijfskosten). No a bin cambio di 
ley riba e parti aki. Pues, tur BBO cu comerciante paga, sea na 
frontera of ora e bende su producto of servicio ta keda deducibel 
como gastonan di operacion (bedrijfskosten) di e compania. 
BBO paga na frontera riba productonan no-comercial (manera 
e freezer den e ehempel ariba) tambe ta deducibel como gasto 
di operacion. 

Na momento cu comerciante traha e cuenta anual (jaarrekening) 
di su compania, e ta inclui e gastonan aki cu ta reduci su ganashi 
total. E lo paga menos inkomstenbelasting of winstbelasting pa 
motibo di esaki. 


Pa finalisa 

Departamento di Impuesto ta gradici minister di Finansa, como 
tambe e personal di Departamento di Impuesto y e partnernan 
strategico riba tereno di digitalisacion cu a traha hopi duro e 
ultimo lunanan pa ehecuta tur e preparacionnan necesario 
pa cu e cambio di ley di BBO cu ta forma parti di e Plan di 
Impuesto 2023. Alabes Departamento di Impuesto ta gradici 
Departamento di Aduana pa e colaboracion estrecho pa cu 
cobramento di BBO na frontera y e transferencia di data. 
Durante e simannan venidero Departamento di Impuesto lo 
sigui duna informacion mas detaya encuanto BBO na frontera 
y e declaracion di BBO. Ta recomendabel pa consulta e 
contestanan riba e preguntanan frecuente via impuesto.aw. Tur 
noticia oficial ta wordo publica riba impuesto.aw y/of e pagina 
di Facebook di Departamento di Impuesto. Si tin pregunta por 
yama 5227424 of 5227423 of haci esaki via whatsapp 592 
8200. 


Union ta e forsa di un ekipo, famia y 
nacion pa logra cada meta pa e 
bienestar humano. Ban sigui den 
positivismo pa engrandece nos pais. 


EA ANA DI UNION Y POSITIVISMO! 


